ตะลึง ตรวจครรภ์ได้ลูกแฝด 3 สุดท้ายรอดออกมาคนเดียว

ภาวะที่ตัวอ่อนหนึ่งตัว (หรือมากกว่า) ในการตั้งครรภ์แฝดหยุดการเจริญเติบโต และถูกดูดซึมเข้าไปในร่างกายของแม่หรือทารกที่เหลืออยู่ โดยมากมักเกิดขึ้นในช่วง 3 เดือนแรกของการตั้งครรภ์ โดยไม่มีอาการเตือนให้รู้ล่วงหน้า

จากที่มีผู้ใช้งาน TikTok รายหนึ่ง “vfbabygirl28” ซึ่งคาดว่าน่าจะเป็นสาวชาวนิวซีแลนด์ ออกมาเปิดเผยเรื่องสุดช็อกในช่วงที่เธอตั้งครรภ์ เมื่อคุณหมอทำการสแกนครรภ์ให้เธอ ก็พบว่าได้ลูกแฝด แต่ต่อมาในการสแกนครั้งที่ 2 กลับกลายเป็นว่าเธอได้ลูกแฝด 3 (Triplets) แต่ใครจะเชื่อว่าในการสแกนครั้งที่ 3 ภาพสแกนกลับโชว์ว่าเหลือลูกที่เป็นตัวอ่อนอยู่เพียงคนเดียวเท่านั้น

เรียกได้ว่าการตั้งครรภ์ครั้งนี้ทำเอาอารมณ์ของสาวชาวนิวซีแลนด์ต้องเหวี่ยงขึ้นลงอย่างสุดขีด แถมพอรู้ความจริงว่าเหลือลูกเพียงคนเดียว เจ้าตัวก็ยังแซวลูกตัวเองว่า “เขากินพี่น้องตัวเองเข้าไปแล้ว”

เรื่องนี้แม้ฟังแล้วจะดูน่าตกใจ แต่ในทางการแพทย์ นี่คือภาวะที่เรียกว่า “Vanishing Twin Syndrome” หรือ “ภาวะฝาแฝดสลาย”

Vanishing Twin Syndrome (VTS) คือภาวะที่ตัวอ่อนหนึ่งตัว (หรือมากกว่า) ในการตั้งครรภ์แฝดหยุดการเจริญเติบโต และถูกดูดซึมเข้าไปในร่างกายของแม่หรือทารกที่เหลืออยู่ โดยมากมักเกิดขึ้นในช่วง 3 เดือนแรกของการตั้งครรภ์ โดยไม่มีอาการเตือนให้รู้ล่วงหน้า บางรายอาจมีเลือดออกเล็กน้อยหรือปวดท้องหน่วงๆ

มีการคาดการณ์ว่า การตั้งครรภ์แฝดประมาณ 15–35% จะมีโอกาสเกิดภาวะนี้ โดยเฉพาะในผู้ที่ตั้งครรภ์ผ่านเทคโนโลยีช่วยเจริญพันธุ์ เช่น IVF ที่มักจะมีการฝังตัวอ่อนมากกว่าหนึ่งตัว

แม้ว่าในกรณีส่วนใหญ่ ภาวะนี้จะไม่ส่งผลกระทบต่อทารกที่รอดชีวิต แต่ก็มีบางกรณีที่น่าสนใจ คือ ทารกที่เหลืออาจดูดซึมเซลล์จากฝาแฝดที่หายไป และกลายเป็นคนที่มี DNA 2 ชุดในร่างกาย หรือที่ทางการแพทย์เรียกว่า “Chimera” หรือ “ภาวะไคเมร่า”

Chimera เป็นภาวะที่พบได้ยากมาก แต่มีการค้นพบมากขึ้นในปัจจุบันจากกรณีศึกษาหลายราย เช่น ตัวอย่างของหญิงสาวชาวอเมริกันชื่อ Lydia Fairchild ที่เกือบเสียสิทธิ์ความเป็นแม่ตามกฎหมาย เพราะ DNA จากเลือดของเธอไม่ตรงกับลูก แต่สุดท้ายตรวจพบว่าเธอมี DNA อีกชุดอยู่ในรังไข่

ภาวะไคเมร่าอาจไม่แสดงอาการใดๆ เลย แต่ในบางกรณีอาจพบลักษณะที่สังเกตได้ เช่น มีผิวสองสี หรือมีเลือดสองกรุ๊ป หรือมีผลตรวจ DNA ไม่ตรงกันในอวัยวะต่างๆ ของร่างกาย

เรื่องนี้กลายเป็นไวรัล มีคนเข้ามาดูเรื่องราวของเธอมากกว่า 2.5 ล้านครั้ง และมีคอมเมนต์มากกว่า 16,000 ข้อความ บางคนเข้ามาบอกว่าตัวเธอเองก็มีประสบการณ์แบบนี้เช่นกัน คือพบว่าได้ลูกแฝดจากการสแกนในครั้งที่ 1 และ 2 แต่ปรากฏว่าเหลือรอดคลอดออกมาแค่คนเดียว

บางคนที่มีภาวะไคเมร่าเหมือนกันเข้ามาแชร์เรื่องส่วนตัวว่า สีผิวที่ท้องของเธอแตกต่างจากสีผิวบริเวณอื่นของร่างกาย หรือบางคนก็มี DNA 2 ชุด

เพราะงั้น ที่หลายคนอาจตระหนกว่าตัวอ่อนกินพี่น้องของตัวเองได้อย่างไรนั้น ที่จริงแล้วคือตัวอ่อนที่ไม่ได้มีการพัฒนาต่อ เนื้อเยื่อก็จะสลาย ส่วนที่สลายจะต้องถูกร่างกายของแม่และตัวอ่อนที่ยังพัฒนาต่อได้ดูดซึมไปใช้ ก็เพื่อไม่ให้เกิดการแท้งนั่นเอง