ฟรีน สโรชา นักแสดงหญิงไทยคนแรก เดบิวต์ในลุคสุดตระการตาที่งาน Met Gala 2025

นับเป็นอีกหนึ่งความภาคภูมิใจของวงการบันเทิงในบ้านเรา เมื่อสาวน้อยหน้าสวยอย่าง ฟรีน–สโรชาจันทร์กิมฮะได้สร้างปรากฏการณ์ด้วยการเป็นนักแสดงหญิงไทยคนแรกที่ได้เฉิดฉายในงาน Met Gala 2025 ที่จัดขึ้น ณ พิพิธภัณฑ์ The Metropolitan Museum of Art ใจกลางมหานครนิวยอร์ก

ในฐานะแบรนด์แอมบาสเดอร์ของ Valentino ที่มีดีไซเนอร์ชื่อดังอย่าง อเลสซานโดรมิเคเล่มาเป็นคนออกแบบชุด ซึ่งอยู่ภายใต้ธีม “Superfine: Tailoring Black Style” และเดรสโค้ด “Tailored for you” ฟรีนสวมชุดแจ็กเก็ตสีขาวไล่ขอบด้วยขนเฟอร์สีดำ ประดับโบสีชมพูอ่อน จับคู่กับกระโปรงแม็กซียาวผ่าขาสูง เพิ่มความโดดเด่นด้วยถุงน่องลูกไม้และเสื้อชั้นในประดับอัญมณี

@mtvuk
Thai actress Freen Sarocha stunned in Valentino for her Met Gala debut #Freen #FreenSarocha #GapTheSeries #TheLoyalPin #MetGala #MetGala2025 #MTVCeleb
♬ original sound – audsbyken

ธีม “Superfine: Tailoring Black Style” คือการจับเอาเอกลักษณ์ของ Black Dandyism หรือการถ่ายทอดความเป็นสุภาพบุรุษออกมาตามสุนทรียศาสตร์และภาพลักษณ์ที่โดดเด่นในการแต่งกายของกลุ่มคนผิวสี ที่เริ่มมีวัฒนธรรมนี้มาตั้งแต่ปี ค.ศ. 1700 และการที่ฟรีนเลือกชุดที่ผสมผสานความทันสมัยเข้ากับความสง่างามแบบคลาสสิก ก็แสดงให้เห็นถึงการตีความธีมที่สร้างสรรค์และเคารพต่อบริบททางวัฒนธรรม

ฟรีนได้กลายเป็นตัวแทนความสำเร็จและความสามารถของคนไทยในเวทีแฟชั่นระดับโลก และก่อนหน้านี้เธอก็ได้เคยปรากฏตัวบนพรมแดงมาแล้วหลายครั้ง ไม่ว่าจะเป็นเทศกาลภาพยนตร์เมืองคานส์ ปี 2024 และงาน Red Sea International Film Festival ที่ซาอุดีอาระเบีย โดยเธอได้รับการยกย่องว่าเป็นหนึ่งในนักแสดงหญิงที่มีอิทธิพลด้านแฟชั่นระดับนานาชาติ

ทางด้านของฟรีนก็มีการอัปเดตภาพของเธอเองลงอินสตาแกรมส่วนตัวในชื่อ “srchafreen” ที่ลงแคปชั่นสั่นๆ แต่โดนใจคนเป็นล้านว่า “Met Gala 2025 what a night to remember” และจากนั้นไม่นานก็มีชาวโซเชียลจากทุกสารทิศแห่กันเข้ามากดไลค์กดแชร์ภาพของเธอเป็นล้านกว่าครั้ง และมาแสดงความคิดเห็นกันมากมาย อาทิเช่น

“It was an incredible moment—thank you, Valentino, for bringing Freen to the MET”

“She blended softness with strength in one glance”

“Stunning gorgeous lady”

“Suay makkk”

เส้นทางของฟรีนเริ่มต้นจากการเป็นผู้เข้าประกวด Miss Teen Thailand 2016 และได้ก้าวเข้ามาสู่วงการบันเทิงครั้งแรกด้วยผลงานในมิวสิกวิดีโอและซีรีส์ ทฤษฎีสีชมพู Gap: The Seriesซึ่งเป็นซีรีส์แนว Girls’ Love เรื่องแรกของไทยที่โด่งดังไปทั่วโลก

การปรากฏตัวของฟรีนในงาน Met Gala ครั้งนี้ไม่เพียงเป็นก้าวสำคัญในอาชีพของเธอ แต่ยังนับว่าเป็นการยกระดับภาพลักษณ์ของวงการบันเทิงไทย และเป็นการประกาศศักดาความงามแบบไทยสู่สายตานานาชาติอีกด้วย