เคน ภูภูมิ ยันไม่ถอย ขอเดินหน้าจีบต่อแม้ เอสเธอร์ บอกว่าตอนนี้เป็นแค่พี่น้อง มีรักก็ต้องดูแล ปล่อยละเลยก็จากกันดีกว่า

ในวันที่ 14 ธันวาคม 2566 นางเอกหน้าสวยอย่าง เอสเธอร์ สุปรีย์ลีลา ได้มางานแถลงข่าว MONO Original 2024 “The Infinity Of Thai Content เปิดศักราช สาดเต็มแมกซ์” ณ Stadium MONO29 ซึ่งอดีตหวานใจอย่าง เคน ภูภูมิ ก็ไปร่วมในงานนั้นเช่นกัน โอกาสดีๆ แบบนี้นักข่าวจึงขอสัมภาษณ์นางเอกสาวเรื่องความรักที่ลุ่มๆ ดอนๆ กับอดีตหวานใจซะหน่อย

เอสเธอร์กล่าวว่าความรู้สึกตอนนี้เหมือนอยู่ในระยะทำใจ ความสัมพันธ์กับเคนเหลือเป็นแค่พี่น้องแล้ว เป็นคนในครอบครัวที่คอยเป็นห่วงเป็นใยกัน ความรู้สึกแบบคนรักไม่เหลือแล้ว เนื่องจากในช่วง 5 ปีที่ผ่านมาเจ้าตัวยอมรับว่ามีปัญหาระหองระแหงกันมาตลอด ขาดการดูแลเอาใจใส่ พูดคุยกันน้อย แม้พยายามจะปรับตัว แต่เหมือนอะไรๆ ไม่ได้จะดีขึ้นเลย หลายคนไม่รู้ปัญหานี้เพราะเอสเธอร์คิดว่าเป็นเรื่องในครอบครัว เลยเลือกที่จะไม่พูดออกสื่อดีกว่า